Hæstiréttur dæmdi sveitarfélögunum í vil í deilu við Starfsgreinasambandið Björn Snæbjörnsson , formaður Starfsgreinasambandsins . Vísir / Vilhelm Hæstiréttur tekur með dómi sem féll síðastliðinn miðvikudag undir með Sambandi íslenskra sveitarfélaga í deilu þess við Starfsgreinasambandið ( SGS ) um jöfnun lífeyrisréttinda . Starfsgreinasambandið telur sveitarfélögin ekki hafa efnt samkomulag frá árinu 2009 um viðræður um jöfnun lífeyrisréttinda . Hefur SGS í yfirstandandi viðræðum við SÍS krafist slíkra viðræðna á grundvelli fyrrnefnds samkomulags . Sveitarfélögin hafa ekki viljað ræða þessi mál nú og leitaði SGS því til Félagsdóms . SÍS krafðist hins vegar frávísunar á þeim rökum að málið heyri ekki undir Félagsdóm . Aðal - og varakröfu SGS , sem sneru að því að tryggja starfsmönnum sveitarfélaga greiðslu á sérstöku viðbótariðgjaldi til jöfnunar lífeyrisréttinda , var vísað frá Félagsdómi . Hins vegar var ekki fallist á frávísun þrautavarakröfu SGS um fyrrnefndar viðræður . Þá niðurstöðu kærði hins vegar SÍS og hefur Hæstiréttur nú staðfest kröfu sveitarfélaganna . Í dómi Hæstaréttar segir að yfirlýsingin frá 2009 feli í sér sameiginlegan skilning til að taka upp viðræður um ákveðnar breytingar á lífeyriskerfinu . Hún feli hins vegar ekki í sér skuldbindingu þess efnis að geta talist hluti kjarasamnings . Þar með falli málið ekki undir verkefni Félagsdóms . Í yfirlýsingu á vef SGS er lýst miklum vonbrigðum með niðurstöðu Hæstaréttar sem muni flækja stöðuna enn frekar . Sveitarfélögin vísuðu kjaradeilu sinni við SGS og Eflingu til ríkissáttasemjara fyrir helgi en samningar hafa verið lausir frá 31. mars síðastliðnum . „ Starfsgreinasambandið mun að sjálfsögðu hlíta úrskurði Hæstaréttar í þessu máli en við munum krefjast þess að launafólki verði bætt það 1,5 prósent sem vantar upp á jöfnun lífeyrisréttinda með öðrum hætti , “ er haft eftir Birni Snæbjörnssyni , formanni SGS , á vef sambandsins .